Uredba Sveta (ES) št. 1672/2000

z dne 27. julija 2000

o spremembi Uredbe (ES) št. 1251/1999 o uvedbi sistema podpore za proizvajalce nekaterih poljščin zaradi vključitve lanu in konoplje, ki se gojita za vlakna

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti členov 36 in 37 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ob upoštevanju mnenja Odbora regij [4],

ob upoštevanju naslednjega:

(1) Namen skupne kmetijske politike je doseganje ciljev iz Pogodbe ob upoštevanju stanja na trgu.

(2) Sektor za lan in konopljo je od uveljavitve Uredbe Sveta (EGS) št. 1308/70 z dne 29. junija 1970 o skupni ureditvi trga za lan in konopljo [5] doživel velike spremembe. Poleg tradicionalne proizvodnje dolgih lanenih vlaken za tekstil in tradicionalne uporabe konopljinih vlaken, se zdaj lan in konoplja gojita za novi trg kratkih vlaken. Ker se taka kratka vlakna lahko uporabijo za nove materiale, je treba njihovo proizvodnjo spodbujati, da bi tako tudi pospeševali inovativne trge, ki imajo prihodnost.

(3) Zaradi svoje privlačnosti je v nekaterih državah članicah pomoč, predvidena z Uredbo (ES) št. 1308/70, povzročila povsem špekulativno proizvodnjo. Ukrepi, sprejeti za boj proti temu pojavu, so še dodatno zapletli zakonodajo, ki ureja ta sektor, in niso imeli vedno zaželenega uspeha.

(4) Za rešitev težav na trgu lana in konoplje, ki se gojita za vlakna, bi moral biti znesek pomoči, ki se odobri za zadevne pridelovalce, primerljiv s tistim za konkurenčne poljščine. Zaradi tega in zaradi poenostavitve veljavne zakonodaje bi morali te poljščine vključiti v sistem podpor za proizvajalce nekaterih poljščin, ki je določen z Uredbo (ES) št. 1251/1999 [6]. Kadar je poleg tega treba zagotavljati neprekinjeno proizvodnjo, Uredba Sveta (ES) št. 1673/2000 z dne 27. julija 2000 o skupni ureditvi trga za lan in konopljo, ki se gojita za vlakna [7], določa pomoč za predelavo lanene in konopljine slame. Pomoč za predelavo bi morala povzročiti zvišanje nabavne cene za laneno in konopljino slamo in omogočiti donosnejšo proizvodnjo za proizvajalce.

(5) Za zagotovitev nemotenega prehoda na raven podpore, odobrene za žito, in za rešitev sedanjih težav, ki jih povzroča obstoj različnih programov pomoči za lan za vlakna in oljni lan, naj bi bila plačila za lan in konopljo, ki se gojita za vlakna, enaka tistim, ki so odobrena za laneno seme, ta pa se morajo uskladiti s tistimi za žito do tržnega leta 2002/2003. Dodatna pomoč na Finskem in Švedskem, kakor je predvidena za konkurenčne poljščine v členu 4 Uredbe (ES) št. 1251/1999, je prav tako upravičena za lan in konopljo.

(6) Za upoštevanje nedavne uvedbe proizvodnje lanu in konoplje zlasti v bližini predelovalnih obratov je treba razširiti izpolnjevanje pogojev iz programa, določenega v Uredbi (ES) št. 1251/1999, na zadevne površine in poljščine.

(7) Za izognitev nevarnosti, da se lahko cilji iz Uredbe (ES) št. 1251/1999 zaobidejo, bi morala biti odobritev pomoči na hektar za lan in konopljo, ki se gojita za vlakna, predmet določenih pogojev glede pridelovanja.

(8) Da bi zagotovili, da se nezakoniti posevki ne morejo skriti med poljščine, ki izpolnjujejo pogoje za plačila na površino, kar bi povzročilo motnjo skupne ureditve trga za konopljo, je treba določiti posebne ukrepe za konopljo. Treba je torej poskrbeti, da se plačila na površino dodelijo le za površine, posejane z različnimi sortami konoplje, ki dajejo določena jamstva glede vsebnosti psihotropne snovi.

(9) Za nadzor količin, ki izpolnjujejo pogoje za pomoč za predelavo slame skladno z Uredbo (ES) št. 1673/2000, mora biti proizvodnja slame povezana s površino, na kateri se goji, proizvajalcem pa je treba naložiti obveznosti, ki so vzajemne tistim, naloženim zadevnim predelovalcem –

SPREJEL NASLEDNJO UREDBO:

Člen 1

Uredba (ES) št. 1251/1999 se spremeni:

1. Člen 4(2) se nadomesti:

"2. Za izračun iz odstavka 1 se uporabi povprečni pridelek žita. Kadar pa se koruza obravnava ločeno, se za koruzo uporabi pridelek "koruze", za žito, oljnice, laneno seme, lan in konopljo, ki se gojita za vlakna, pa se uporabi pridelek "žita, razen koruze"."

2. V prvem pododstavku člena 4(3) se besedilo "za lan" nadomesti z "za laneno seme, lan in konopljo, ki se gojita za vlakna".

3. Člen 4(4) se nadomesti:

"4. Na Finskem in Švedskem severno od 62. vzporednika ter na nekaterih sosednjih območjih s primerljivimi podnebnimi razmerami, ki zlasti otežujejo kmetijsko dejavnost, se za žito, oljnice, laneno seme, lan in konopljo, ki se gojita za vlakna, dodeli dodatni znesek k plačilu na površino v višini 19 EUR na tono, pomnožen s pridelkom, ki se uporablja za plačila na površino."

4. Doda se člen:

"Člen 5a

1. Za lan in konopljo, ki se gojita za vlakna, se plačilo na površino opravi glede na okoliščine le ob sklenitvi pogodbe ali obveznosti, kakor je navedeno v členu 2(1) Uredbe (ES) št. 1673/2000.

Za konopljo, ki se goji za vlakna, se plačilo na površino opravi le takrat, kadar vsebnost tetrahidrokanabinola uporabljenih sort ne presega 0,2 %.

2. Države članice vzpostavijo sistem za preverjanje vsebnosti tetrahidrokanabinola poljščin, ki se pridelujejo vsaj na 30 % površin za konopljo, ki se goji za vlakna, za katere so bile predloženi zahtevki za plačilo na površino. Če država članica uvede sistem predhodne odobritve za tako pridelavo, pa je minimum 20 %."

5. Prvi pododstavek člena 7 se nadomesti:

"Zahtevki za plačilo se ne smejo vložiti za zemljišča, ki so bila 31. decembra 1991 uporabljena za trajne pašnike, trajne nasade ali gozdove ali za nekmetijske namene. Vendar pa se zahtevki za plačila za površine, uporabljene za gojenje lanu ali konoplje za vlakna, in, če je primerno, za pripadajočo obvezno praho, lahko vložijo za zemljišča, ki so uživala ugodnosti zaradi pomoči, odobrene skladno z Uredbo Sveta (EGS) št. 1308/70 z dne 29. junija 1970 o skupni ureditvi trga za lan in konopljo [8] v vsaj enem od tržnih let 1998/1999 do 2000/2001."

6. Člen 9 se spremeni:

(a) v prvem pododstavku se za šesto alineo vstavita naslednji alinei:

"— za lan in konopljo, ki se gojita za vlakna, podrobnosti, ki se nanašajo na pogodbe in obveznost iz člena 5a(1).

— za konopljo, ki se goji za vlakna, podrobnosti, ki se nanašajo na posebne nadzorne ukrepe in metode za določitev ravni tetrahidrokanabinola.";

(b) prva alinea drugega pododstavka se nadomesti:

"— bodisi je dodelitev plačil predmet uporabe:

(i) posebnega semena;

(ii) certificiranega semena pri trdi pšenici, lanu in konoplji, ki se gojita za vlakna;

(iii) nekaterih sort pri oljnicah, trdi pšenici, lanenem semenu lanu in konoplji, ki se gojita za vlakna,

— – bodisi imajo države članice možnost, da poskrbijo, da je odobritev plačil odvisna od teh pogojev,"

7. Točka IV Priloge I se nadomesti:

"Tarifna oznaka KN | Poimenovanje |

IV.LAN

ex120400 | Laneno seme (Linum usitatissimum L.) |

ex53011000 | Lan, surov ali namočen, gojen za vlakna (Linum usitatissimum L.) |

V.KONOPLJA

ex53021000 | Konoplja, surova ali namočena, gojena za vlakna (Cannabis sativa L.)" |

Člen 2

V skladu s tretjim pododstavkom člena 3(6) Uredbe (ES) št. 1251/1999 države članice najkasneje do 1. oktobra 2000 predložijo Komisiji kakršno koli revizijo svojih regionalizacijskih načrtov, ki so potrebni za vključitev podatkov o lanu in konoplji za vlakna.

Člen 3

Ta uredba začne veljati z dnem objave v Uradnem listu Evropskih skupnosti.

Uporabljati se začne s tržnim letom 2001/2002.

Ta uredba je v celoti zavezujoča in se neposredno uporablja v vseh državah članicah.

V Bruslju, 27. julija 2000

Za Svet

Predsednik

H. Védrine

[1] UL C 56 E, 29.2.2000, str. 17.

[2] Mnenje, podano dne 6. julija 2000 (še ni bilo objavljeno v Uradnem listu Evropskih skupnosti).

[3] UL C 140, 18.5.2000, str. 3.

[4] Mnenje, podano dne 14. junija 2000 (še ni bilo objavljeno v Uradnem listu Evropskih skupnosti).

[5] UL L 146, 4.7.1970, str. 1. Uredba, kakor je bila nazadnje spremenjena z Uredbo (ES) št. 2702/1999 (UL L 327, 14.12.1999, str. 7).

[6] UL L 160, 26.6.1999, str. 1. Uredba, kakor je bila nazadnje spremenjena z Uredbo (ES) št. 2704/1999 (UL L 327, 21.12.1999, str. 12).

[7] UL L 193, 29.7.2000, str.16.

[8] UL L 146, 4.7.1970, str. 1. Uredba, kakor je bila nazadnje spremenjena z Uredbo (ES) št. 2702/1999 (UL L 327, 14.12.1999, str. 7).

--------------------------------------------------